b'\n_START_ARTICLE_\nPerkelis\n_START_PARAGRAPH_\nPerkelis (angl. percale, percalcos; rus. \xd0\xbf\xd0\xb5\xd1\x80\xd0\xba\xd0\xb0\xd0\xbb\xd1\x8c; pranc. percale, i\xc5\xa1 pers. \xd9\xbe\xd8\xb1\xda\xaf\xd8\xa7\xd9\x84\xd9\x87\xe2\x80\x8e, parg\xc4\x81la \xe2\x80\x9eskuduras\xe2\x80\x9d)\xc2\xa0\xe2\x80\x93 lengvas medvilninis vienod\xc5\xb3 metmen\xc5\xb3 ir ataud\xc5\xb3 drobinio pynimo audinys. Gali b\xc5\xabti ne grynos medviln\xc4\x97s, o mi\xc5\xa1inys (pvz., 50% medviln\xc4\x97s ir 50% poliesterio). Gali b\xc5\xabti da\xc5\xbeytas ar margintas. Da\xc5\xbenai naudojamas patalynei._NEWLINE_Perkelis yra tankus audinys, jo angl. thread count (si\xc5\xabl\xc5\xb3 skai\xc4\x8dius kvadratiniame colyje) b\xc5\xabna 200 ar didesnis. Perkelis aud\xc5\xbeiamas i\xc5\xa1 vidutini\xc5\xb3 (Nr. 36\xe2\x80\x9360) bei plon\xc5\xb3 (Nr. 60\xe2\x80\x93100) verpal\xc5\xb3. Jis \xc5\xbeymiai tankesnio audimo nei kiti paklod\xc4\x97ms naudojami audiniai, vidutin\xc4\x97s gramat\xc5\xabros, tvirtas, glotnus, neblizgus.\n_START_SECTION_\nPanaudojimas\n_START_PARAGRAPH_\nPirmasis audini\xc5\xb3, pagal apra\xc5\xa1ym\xc4\x85 perkeli\xc5\xb3, panaudojimas apra\xc5\xa1ytas 1774\xc2\xa0m., kai Pranc\xc5\xabzijos laivyno valstyb\xc4\x97s sekretorius Anas Roberas \xc5\xbdakas Tiurgas (Anne Robert Jacques Turgot, baron de l\xe2\x80\x99Aulne) pasi\xc5\xabl\xc4\x97 laiv\xc5\xb3 bures gaminti i\xc5\xa1 \xc5\xa1io audinio, persunkto lin\xc5\xb3 aliejumi. D\xc4\x97l lin\xc5\xb3 aliejaus paklausos kitose srityse perkelini\xc5\xb3 buri\xc5\xb3 diegimas nusik\xc4\x97l\xc4\x97 iki 1806\xc2\xa0m., kai laivynas \xc4\x97m\xc4\x97 naudoti medvilnines bures, persunktas organin\xc4\x97mis dervomis. D. Britanijos laivynas perkelines bures \xc4\x97m\xc4\x97 naudoti 1814\xc2\xa0m._NEWLINE_XX a. pirmoje pus\xc4\x97je perkelis buvo svarbi aviacijos pramon\xc4\x97s \xc5\xbealiava. Perkeliu aptraukdavo sparnus, fiuzelia\xc5\xbe\xc4\x85, stabilizatori\xc5\xb3 ir kitus pavir\xc5\xa1ius. Perkelio tvirtum\xc4\x85, atsparum\xc4\x85 vandeniui, nelaidum\xc4\x85 vandeniui ir orui didino impregnuodami perkel\xc4\xaf specialiais aviaciniais lakais. Perkeli\xc5\xb3 aptrauktus l\xc4\x97ktuvus dar naudojo Antrojo pasaulinio karo metais. Perkeliu buvo aptraukti garsieji Po-2. Sportin\xc4\x97je aviacijoje perkelis naudotas iki ma\xc5\xbedaug 1980\xc2\xa0m. Paskui perkel\xc4\xaf pakeit\xc4\x97 kiti audiniai._NEWLINE_\xc5\xa0iais laikais i\xc5\xa1 perkelio siuva para\xc5\xa1iutus ir bures, patalyn\xc4\x99 (perkelis sulaiko p\xc5\xabkus ir plunksnas), sukneles ir palaidinukes.'